<classify> FLORIDA, MAREKANI KIMBUNGA cha Irma kimevikumba visiwa Kusini mwa Jimbo la Florida, Marekani kikiwa katika kiwango cha daraja la nne, kwa mujibu wa watabiri wa hali ya hewa. Kimbuga hicho kilitarajiwa kuvikumba visiwa na upepo wa kasi ya hadi kilomita 209 kwa saa kabla ya kuelekea Kaskazini Magharibi kwa ghuba ya Florida. Zaidi ya watu milioni 6.3 walitakiwa kuondoka Florida ambako kimbunga hicho kilitarajiwa kuwa tishio kwa maisha ya wakazi wake. Tayari kimbunga cha Irma kimeharibu baadhi ya visiwa vya Caribbean, ikiwamo Cuba, ambako takribani watu 25 wamefariki dunia. Viwango vya maji tayari vimeanza kuogezeka katika maeneo ya pwani ya Florida, eneo ambalo linatarajiwa kukumbwa na kimbunga kikubwa. Wakati hali ikiwa hivyo Florida, kumekuwa na taharuki juu ya hatma ya Mji wa Tampa ambao uko kwenye njia ambayo kimbunga hicho kinatarajiwa kupitia. Imeelezwa kuwa Tampa ni mji ulioko katika mazingira magumu zaidi nchini Marekani, hasa kuhusiana na hatari ya kukumbwa mara kwa mara na vimbunga. Maofisa wa Jimbo la Florida wametangaza hali ya tahadhari katika baadhi ya maeneo ya jimbo hilo likiwamo jiji la Miami.  <topic>: KIMATAIFA 